પોતાની પત્નીની બંને કિડની ફેઈલ હોવાની વાત જ્યારે પોલીસ કોન્સ્ટેબલ અનોપગીરીએ પોતાના ઉપરી અધિકારી અને તત્કાલીન પોલીસ કમિશ્નર સુધીર સિન્હાજીને જણાવી ત્યારે પોલીસ કમિશ્નર સુધીર સિન્હાજીએ તુરંત અમદાવાદમાં રહેતા કિડની રોગનાં નિષ્ણાત ડો. એચ.એલ. ત્રિવેદીને ફોન જોડ્યો. ગીતાબેનનાં કેસ અંગે વાતચીત થઈ. રાજકોટ પોલીસ અધિક્ષક સુધીર સિન્હાજીનાં માર્ગદર્શનમાં જરૂરી માહિતી અને જાણકારી મેળવી અનોપગીરી પોતાની પત્ની ગીતાબેનને લઈ અમદાવાદ સિવિલ હોસ્પિટલ સ્થિત ઈન્સ્ટીટ્યુટ ઓફ કિડની ડિસિઝ એન્ડ રિસર્ચ સેન્ટર એન્ડ ટ્રાન્સપ્લાન્ટેશન સાયન્સ સંસ્થા (IKDRC&TS) ખાતે પહોંચી ગયા. ગીતાબેનને હોસ્પિટલમાં દાખલ કરવામાં આવ્યા. પ્રાથમિક તપાસ અને રિપોર્ટનાં આધારે ડો. એચ.એલ. ત્રિવેદીએ તાત્કાલિક ગીતાબેનને કિડની ટ્રાન્સપ્લાન્ટ કરવા જણાવ્યું. પરિવારનાં કોઇપણ સભ્યએ પોતાની એક કિડનીનું ગીતાબેનમાં પ્રત્યારોપણ કરવા તૈયાર થવું પડશે.